Miitingutel ja ajalehtedes esitatud tumedad ähvardused said teoks 1. detsembri varahommikul alates kella poole kuuest. Riigipöörajate relvastatud löögiüksused (umbes 200 meest, neist kuni veerand salaja üle piiri tulnud Venemaalt) asusid hõivama kasarmuid, politseijaoskondi, valitsushooneid, peapostkontorit, Balti jaama, Toompea lossi, riigivanema eluhoonet.